ગઈ કાલે ભારતે ૧૩૯ રનમાં છ વિકેટ ગુમાવી દીધા પછી રહાણે, અશ્વિન અને જાડેજાની ધૈર્યપૂર્વકની બેટિંગની મદદથી કોઈએ આશા પણ નહોતી રાખી એવો ૩૩૪ રનનો સ્કોર નોંધાવીને પ્રવાસી ટીમનો દાવ ૧૨૧ રનમાં જ સમેટી દીધો હતો અને મહત્ત્વપૂર્ણ સાબિત થનારી ૨૧૩ રનની જંગી સરસાઈ પ્રાપ્ત કરી લીધી. ભારત તરફથી પહેલી ઇનિંગ્સમાં બેટિંગ દરમિયાન રહાણે (૧૨૭) અને અશ્વિન (૫૬) સ્ટાર સાબિત થયા, જ્યારે બોલિંગમાં રવીન્દ્ર જાડેજાએ પાંચ વિકેટ ઝડપીને દક્ષિણ આફ્રિકાની કમર તોડી નાખી હતી. ભારત પાસે ૨૧૩ રનની લીડ હોવા છતાં કેપ્ટન વિરાટ કોહલીએ મહેમાન ટીમને ફોલોઓનની ફરજ પાડવાના બદલે બીજી ઇનિંગ્સમાં બેટિંગ કરવાનું પસંદ કર્યું છે, કારણ કે તેને આ પીચ પર ચોથી ઇનિંગ્સમાં બેટિંગનું યોગ્ય નથી લાગતું. હવે આજે મેચના ત્રીજા દિવસે ભારત મોટું લક્ષ્ય દક્ષિણ આફ્રિકા સામે મૂકીને ફરી એક વાર મહેમાનોને દબાણમાં લાવવાનો પ્રયાસ કરશે. આજે ભારતીય બેટ્સમેનોએ પોતાના શોટ સિલેક્શનમાં ખાસ કાળજી રાખવા ઉપરાંત ધૈર્યપૂર્વક અને સમજદારીભરી બેટિંગ કરવી રહી.